**Harri Suutarinen** (s. 16. heinäkuuta 1982 Hämeenlinna) on suomalainen entinen jääkiekkoilija. Hän oli pelipaikaltaan keskushyökkääjä, mutta osasi pelata myös laidassa. Hän pelasi urallaan SM-liigassa yhteensä 116 runkosarja- ja kymmenen playoff-ottelua tehopistein 7+12=19 ja keräten 41 jäähyminuuttia. Suutarinen pelasi SM-liigassa lähinnä puolustavassa roolissa. Suutarinen laukoi oikealta. Hän lopetti pelaajauransa vain 24-vuotiaana kevääseen 2007.

Suutarinen toimii nykyään tennisvalmentajana Liikuntakeskus Pajulahdessa ja Suomen Tennisliiton koulutusvastaavana.

Ura
---

### Seuraura

Suutarinen on Hämeenlinnan Pallokerhon kasvatti. Hän oli kaudella 1998–1999 seuran B-nuorten paras pistemies ja syöttäjä tehoilla 18+24=42, joilla Suutarinen sijoittui koko B-nuorten SM-sarjan pistepörssissä neljänneksi. Kaudella 2000–2001 hän oli tehoilla 23+21=44 HPK:n A-nuorten toiseksi paras pistemies Kasper Kenigin jälkeen.

Kesällä 2001 Suutarinen teki HPK:n kanssa kolmivuotisen SM-liigasopimuksen. Kausi 2001–2002 oli hänelle tulokaskausi ja Suutarinen teki pääasiassa nelosketjun roolissa 39 runkosarja- ja neljässä playoff-ottelussa tehot 1+2=3. Hänen liigauransa ensimmäinen ja kauden ainoaksi jäänyt maalinsa syntyi 29. marraskuuta 2001 Helsingin IFK:ta vastaan. Suutarinen joutui tämän jälkeen pitkäksi aikaa sivuun, sillä Pauli Levokari taklasi häntä selkään Suutarisen tuulettaessa maaliaan. Suutarinen löi taklauksen seurauksena leukansa maalin ylärimaan, hänen leukaluunsa murtui ja se leikattiin jo samana iltana. Levokari sai teostaan kahdeksan ottelun pelikiellon. Suutarinen voitti kauden päätteeksi SM-pronssia. Hän pelasi osan kaudestaan vielä myös HPK:n A-nuorissa. Suutarinen onnistui tekemään 16 runkosarjaottelussa jopa 19 maalia sekä kaikkiaan 26 tehopistettä, joten hänen piste per peli -keskiarvonsa 1.63 oli A-nuorten SM-liigan paras. Suutarinen oli HPK:n toiseksi paras maalintekijä Juhamatti Yli-Junnilan kanssa. Hän jakoi myös tehoilla 8+4=12 sarjan pudotuspelien maalipörssin voiton HIFK:n Toni Häppölän kanssa ja sijoittui pistepörssissä toiseksi edellään vain SaiPan Teemu Somppi.

Kaudella 2002–2003 Suutarinen jäi HPK:ssa aiempaa pieneen rooliin ja hän teki SM-liigassa 23 runkosarja- ja kuudessa playoff-ottelussa kolme maalia. Suutarinen voitti kauden päätteeksi SM-pronssia. Joulukuussa 2002 hän kävi hakemassa pelituntumaa kolmen ottelun lainasopimuksella Mestis-joukkue Forssan Palloseurasta. Suutarinen pelasi ison osan kaudestaan myös HPK:n A-nuorissa. Kaudella 2003–2004 häneltä odotettiin HPK:ssa tasonnostoa. Suutarinen onnistui tekemään SM-liigan yhden kauden piste-ennätyksensä tehtyään kauden aikana kaikkiaa tehot 3+10=13, mutta hänen roolinsa HPK:ssa jäi kuitenkin pieneksi. Suutarinen haki pelituntumaa myös neljän ottelun verran FPS:stä, kunnes siirtorajan kynnyksellä, tammikuun 2004 lopulla hän ja Olli Korkeavuori siirtyivät loppukaudeksi Pelicansiin, josta vastaavasti HPK:hon siirtyi Jani Keinänen. Suutarinen teki Pelicansissa 12 ottelussa neljä tehopistettä.

Suutarinen siirtyi kaudeksi 2004–2005 vuoden mittaisella sopimuksella Mestis-joukkue Kajaanin Hokkiin. Kesällä 2004 hän harjoitteli seuran yhteistyöjoukkueen, Oulun Kärppien SM-liigajoukkueen mukana ja edusti joukkuetta mm. Pitsiturnauksessa. Joulukuussa 2004 Suutarinen siirtyi Hokista Venäjän Superliigassa pelanneen Salavat Julajev Ufan try-out -leirille. Hän ei kuitenkaan saanut sinne jatkosopimusta, eikä pelannut Ufassa otteluakaan. Saman kuun lopullta Suutarinen palasi kolmen ottelun try-out -sopimuksella Pelicansiin, mutta hän jäi kuitenkin ilman jatkosopimusta ja palasi sopimuksensa mukaisesti loppukaudeksi Hokkiin. Suutarinen oli tehoilla 9+14=23 joukkueen neljänneksi paras pistemies Jaakko Viljasen kanssa.

Kaudeksi 2005–2006 Suutarinen siirtyi vuoden mittaisella sopimuksella jatkamaan Mestis-uraansa Mikkelin Jukureihin. Hän voitti kauden päätteeksi Mestiksen-mestaruuden. Kaudeksi 2006–2007 Suutarinen siirtyi Ruotsin toiseksi korkeimmalle sarjatasolle HockeyAllsvenskanin IFK Arboga IK:hon. Joukkue jätti kauden päätteeksi sarjan lopulta taloudellisista syistä. Suutarinen lopetti pelaajauransa vain 24-vuotiaana kevääseen 2007.

### Maajoukkueura

Suutarinen pelasi alle 18-vuotiaiden MM-kilpailuissa vuonna 2000, jolloin hän toimi Suomen kapteenina ja johdatti joukkueen maailmanmestaruuteen. Vuoden 2001 alle 20-vuotiaiden MM-kilpailut Suutariselta jäi väliin leukamurtuman vuoksi. Suutarinen on kuulunut myös alle 16-vuotiaiden maajoukkueen kapteenistoon.

Pelaajauran jälkeen
-------------------

Suutarinen siirtyi pelaajauransa päätyttyä opiskelemaan. Hän valmistui kasvatustieteen maisteriksi syksyllä 2011. Aiemmin saman vuoden huhtikuussa Suutarinen nimettiin tennisvalmentajaksi Liikuntakeskus Pajulahteen. Tammikuussa 2017 hän aloitti myös Suomen Tennisliiton koulutusvastaavana.

Muuta
-----

Suutarinen pelasi nuorena itsekin myös tennistä, josta hänellä on voitettuna juniorien SM-kisoissa kolme kaksinpelin ja kolme nelinpelin mestaruutta 12- ja 14-vuotiaiden ikäluokissa. Suutarinen myös edusti Suomea Euroopan nuorten olympiapäivillä Englannin Bathissa vuonna 1995.

Suutarisen isoisä Väinö Korhonen on entinen hiihtäjä. Harrin setä on laskettukeskuksistaan (Kasurila, Tahkovuori, Vuokatti) tunnetun promootiotoimisto Huippupaikat Oy:n entinen toimitusjohtaja Ilkka Suutarinen. Nykyään tehtävässä jatkaa Ilkan poika ja Harrin serkku Lauri Suutarinen, joka on aiemmin pelannut pesäpalloa Superpesiksessä.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1999–2000 | HPK | A-SM | 21 | 6 | 1 | 7 | 10 | – | – | – | – | – | U18 | 7 | 1 | 1 | 2 | 6 |
| 2000–2001 | HPK | A-SM | 39 | 23 | 21 | 44 | 36 | – | – | – | – | – |
| 2001–2002 | HPK | A-SM | 16 | 19 | 7 | 26 | 2 | 7 | 8 | 4 | 12 | 0 |
|  | HPK | SM-liiga | 39 | 1 | 2 | 3 | 25 | 4 | 0 | 0 | 0 | 0 |
| 2002–2003 | FPS | Mestis | 3 | 1 | 1 | 2 | 2 | – | – | – | – | – |
|  | HPK | A-SM | 13 | 6 | 6 | 12 | 4 | – | – | – | – | – |
|  | HPK | SM-liiga | 23 | 3 | 0 | 3 | 2 | 6 | 0 | 0 | 0 | 0 |
| 2003–2004 | FPS | Mestis | 4 | 1 | 3 | 4 | 2 | – | – | – | – | – |
|  | HPK | SM-liiga | 39 | 1 | 8 | 9 | 8 | – | – | – | – | – |
|  | Pelicans | SM-liiga | 12 | 2 | 2 | 4 | 6 | – | – | – | – | – |
| 2004–2005 | Hokki | Mestis | 41 | 9 | 14 | 23 | 30 | 4 | 1 | 1 | 2 | 0 |
|  | Pelicans | SM-liiga | 3 | 0 | 0 | 0 | 0 | – | – | – | – | – |
| 2005–2006 | Jukurit | Mestis | 42 | 6 | 16 | 22 | 22 | 10 | 0 | 1 | 1 | 6 |
| 2006–2007 | IFK Arboga IK | Allsvenskan | 39 | 5 | 4 | 9 | 12 | – | – | – | – | – |
| 4 kautta | yhteensä | SM-liiga | 116 | 7 | 12 | 19 | 41 | 10 | 0 | 1 | 1 | 6 |
| 3 kautta | yhteensä | Mestis | 90 | 17 | 34 | 51 | 56 | 14 | 1 | 2 | 3 | 6 |

Lähteet
-------

* Harri Suutarinen The Internet Hockey Databasessa (englanniksi)
* Harri Suutarinen *Elite Prospects*. Everysport Media Group AB.  (englanniksi)

### Viitteet

1. 1 2  Liljaniemi, Matti; Kallionsivu, Heikki: Harri Suutarinen – HPK:n ja maajoukkueen luottomies *Jatkoaika.com*.  2.7.2004. Jatkoaika r.y. Viitattu 5.3.2017.
2. 1 2 3  Moilanen, Mika: Esikuvana pappa – Harri Suutarinen *Jatkoaika.com*.  2.7.2004. Jatkoaika r.y. Viitattu 5.3.2017.
3. 1 2 3 4 5 6 7  Harri Suutarinen *Elite Prospects*. Everysport Media Group AB.  (englanniksi)
4. 1 2 3  Harri Suutarinen valmentajaksi Pajulahteen *tennis.fi*.  8.4.2011. Suomen Tennisliitto Ry. Viitattu 5.3.2017. [vanhentunut linkki]
5. 1 2  Suutarinen, Harri: Harri Suutarinen: Iloa, intoa ja osaamista U10-tennikseen *tennislehti.fi*.  28.2.2017. Suomen Tennisliitto Ry.  Arkistoitu 6.3.2017. Viitattu 5.3.2017.
6. ↑  Levokarille kahdeksan ottelun panna *Jatkoaika.com*.  30.11.2001. Jatkoaika r.y. Viitattu 5.3.2017.
7. ↑  Pelaajaliikennettä Mestiksen ja liigan välillä *Jatkoaika.com*.  23.12.2002. Jatkoaika r.y. Viitattu 5.3.2017.
8. ↑  Liljaniemi, Matti: Hyvät, pahat ja rumat – Kerho-pelaajat kaudella 03-04 *Jatkoaika.com*.  19.4.2004. Jatkoaika r.y. Viitattu 5.3.2017.
9. ↑  HPK ja Pelicans jälleen vaihtokaupoilla *Jatkoaika.com*.  28.1.2004. Jatkoaika r.y. Viitattu 5.3.2017.
10. ↑  Harri Suutarinen Hokkiin ensi kaudeksi *Jatkoaika.com*.  25.5.2004. Jatkoaika r.y. Viitattu 5.3.2017.
11. ↑  Rolle Viljanen jatkaa Hokissa *Jatkoaika.com*.  19.8.2004. Jatkoaika r.y. Viitattu 5.3.2017.
12. ↑  Harri Suutarinen Ufan try-out -leirille *Jatkoaika.com*.  14.12.2004. Jatkoaika r.y. Viitattu 5.3.2017.
13. ↑  Pelicansissa pelaajaliikennettä *Jatkoaika.com*.  27.12.2004. Jatkoaika r.y. Viitattu 5.3.2017.
14. ↑  Mäenpää jatkaa Pelicansissa, Saksinen ja Suutarinen eivät *Jatkoaika.com*.  4.1.2005. Jatkoaika r.y. Viitattu 5.3.2017.
15. ↑  Jukurimiehistö täydentyy *Jatkoaika.com*.  1.6.2005. Jatkoaika r.y. Viitattu 5.3.2017.
16. ↑  Jukureiden Suutarinen Ruotsiin *Jatkoaika.com*.  25.5.2006. Jatkoaika r.y. Viitattu 5.3.2017.
17. ↑  Nuorten MM-joukkue valittu *Jatkoaika.com*.  10.12.2001. Jatkoaika r.y. Viitattu 5.3.2017.